Palác chánov

Palác chánov[chýba zdroj] je palác v meste Şəki v severnom Azerbajdžane. Bol postavený v 18. storočí v perzskom štýle a je vyzdobený radom dekoratívnych obkladov, fresiek, fontánou a oknami s farebnými sklami. Nachádza sa vnútri opevnenej mestskej citadely, v minulosti slúžil ako letná rezidencia miestnych chánov. V roku 2019 bol spolu s historickým centrom mesta zapísaný na zoznam svetového dedičstva UNESCO. Pôdorysné rozmery stavby sú približne 32 metrov na 8,5 metrov. Je orientovaná v osi sever-juh, má dve podlažia a drevenú valbovú strechu s dlhými presahmi odkvapov. Rozloženie miestností v oboch poschodiach je zhodné: tri pravouhlé sály sú umiestnené v rade, oddelené úzkymi múrmi. Každé podlažie je prístupné samostatne tak, aby dom vyhovoval ako verejným, tak i súkromným požiadavkám na využívanie. Kým prízemie využívali predovšetkým úradníci a oficiálne návštevy, horné podlažie slúžilo chánovej rodine a súkromným hosťom. Rezidencia je preslávená bohatou výzdobou svojho exteriéru a interiéru. Veľké časti fasády sú pokryté mozaikou farebného skla zasadenou do drevenej mreže (Shebeko), ktorá bola zostavená bez klincov alebo lepidla. Oblúky korunujúce štyri výklenky sú zvýraznené zlatom na prízemí a na prvom poschodí sú pokryté zrkadlovými fragmentami. Zvyšné plochy na všetkých fasádach zdobí kvetinový obklad a mozaiky geometrických ornamentov inšpirované tvorbou básnika Nizámí Gandžavího. Vnútorné steny rezidencie sú úplne pokryté freskami namaľovanými v rôznych dobách počas 18. storočia. Mnoho fresiek obsahuje kvety vo vázach, zatiaľ čo séria obrazov v sálach na prvom poschodí zobrazuje lovecké a bojové scény. Fotogaléria Referencie Iné projekty Commons ponúka multimediálne súbory na tému Palác chánov Externé odkazy Sheki, the Khan's Palace [online]. UNESCO, 2001. Dostupné online. Archivované 2012-05-15 z originálu. Zdroj Tento článok je čiastočný alebo úplný preklad článku Palác chánů na českej Wikipédii.